钦定古今图书集成/方舆汇编/边裔典/第051卷 > 晋
## 钦定古今图书集成/方舆汇编/边裔典/第051卷 > 晋

### 武帝太康六年龟兹国遣子入侍

按《晋书。武帝本纪》云云。按龟兹本传，“龟兹国西去
洛阳八千二百八十里，俗有城郭，其城三重，中有佛
塔庙千所。人以田种畜牧为业，男女皆剪发垂项。王
宫状丽焕若神居。武帝太康中，其王遣子入侍。”

### 孝武帝太元七年苻坚遣其将吕光讨龟兹克之立龟兹王弟震为王〈按梁书龟兹传作太元七年〉

按《晋书孝武帝本纪》，不载。按龟兹本传，“惠怀末，以
中国乱，遣使贡方物于张重华。苻坚时，坚遣其将吕
光率众七万伐之，其王白纯距境不降，光进军讨平
之。”按《吕光载纪》，“坚既平山东，士马强盛，遂有图西
域之志。乃授光使持节都督西讨诸军事，率将军姜
飞、彭晃、杜进、康盛等总兵七万，铁骑五千，以讨西域。
以陇”西董方、冯翊郭抱、武威贾虔、弘农杨颖为四府
佐。将行，坚太子宏执光手曰：“君器相非常，必有大福，
宜深保爱。”行至高昌，闻坚寇晋，光欲更须后命，部将
杜进曰：“节下受任金方，赴机宜速，有何不了而更留
乎！”光乃进。及流沙三百馀里，无水，将士失色。光曰：“吾
闻李广利精诚元感，飞泉涌出，吾等岂独无感，致乎
皇天必将有济，诸君不足忧也。”俄而大雨，平地三尺。
进兵至焉耆，其王《泥流》率其旁国请降，龟兹王帛〈本传
作白〉纯距光。光军其城南五里，为一营，深沟高垒，广设
疑兵，以木为人，被之以甲，罗之垒上。帛纯驱徙城外
人入于城中，附庸侯王各婴城自守。至是，光左臂肉
脉起成字，文曰“巨霸。”营外夜有一黑物，大如断堤，摇
动有头角，目光若电，及明而云雾四周，遂不复见。旦
视其处，南北五里，东西三十馀步，鳞甲隐地之所，昭
然犹在。光笑曰：“黑龙也。”俄而云起西北，暴雨灭其迹。
杜进言于光曰：“龙者神兽，人君利见之象。《易》曰：‘见龙
在田，德施普也’。斯诚明将军道合灵和，德符幽显，愿
将军勉之，以成大庆。”光有喜色。又进攻龟兹城，夜梦
金象飞越城外，光曰：“此谓佛神，去之，胡必亡矣。”光攻
城既急，帛纯乃倾国财宝请救狯胡。狯胡弟呐龙侯
将馗率骑二十馀万，并引温宿、尉须等国王合七十馀万以救之。胡便弓马，善矛槊，铠如连锁，射不可入，
以革索为羂，策马掷人，多有中者，众甚惮之。诸将咸
欲每营结阵，案兵以距之。光曰：“彼众我寡，营又相远，
势分力散，非良策也。”于是迁营相接阵为勾锁之法，
精骑为游军，弥缝其阙。战于城西，大败之，斩万馀级。
帛纯收其珍宝而走，王侯降者三十馀国。光入其城，
大飨将士，赋诗言志。见其宫室壮丽，命参军京兆段
业著《龟兹宫赋》以讥之。胡人奢侈，厚于养生，家有蒲
桃酒，或至千斛，经十年不败，士卒沦没，酒臧者相继
矣。诸国惮光威名，贡款属路，乃立帛纯弟震为王以
安之。光抚宁西域，威恩甚著，桀黠胡王昔所未宾者，
不远万里，皆来归附。上汉所赐节传，光皆表而易之。
坚闻光平西域，以为使持节、散骑常侍、都督玉门已
西诸军事、安西将军、西域校尉，道绝不通。光既平龟
兹，有留焉之志。时始获鸠摩罗什，罗什劝之东还，光
于是大飨文武，博议进止，众咸请还，光从之，以驼二
万馀头致外国珍宝，及奇伎异戏、殊禽怪兽千有馀
品，骏马万馀匹。